คนไม่ดีห้ามใช้! 18 หน่วยงานเปิดโครงการ“ถนนคนดี”
คนไม่ดีห้ามใช้! 18 หน่วยงานเปิดโครงการ“ถนนคนดี”
31 ส.ค. 2559

นายอโณทัย ฤทธิปัญญาวงศ์ ประธานสภาขับเคลื่อนการปฎิรูประเทศด้านสังคม พร้อมด้วยพล.ต.อ.ไตรรัตน์ อมาตยกุล รองผบ.ตร.(หัวหน้า นรป.) ประธานคณะทำงานโครงการถนนคนดี พล.ต.ท.ศานิตย์ มหถาวร ผบช.น. นายพรศักดิ์ พิทักษ์พูลสิน ประธาน อนุ กต.ตร.กทม.บกน.4 ร่วมแถลงเปิดโครงการ “ถนนคนดี” เพื่อรณรงค์แก้ปัญหาวินัยจราจร
เนื่องจากปัญหาอุบัติเหตุบนท้องถนนเป็นปัญหาสำคัญที่ประเทศไทยกำลังเผชิญอย่างหนัก จากรายงานสถิติอุบัติเหตุขององค์การอนามัยโลกปี 2558 พบว่า ประเทศไทยมีอัตราผู้เสียชีวิตจากอุบัติเหตุสูงเป็นอันดับ 1 ในกลุ่มอาเซียน โดยมีค่าเฉลี่ย 36.2 คนต่อประชากร 1 แสนคน และยังติดอันดับสถานการณ์อุบัติเหตุบนท้องถนนเป็นอันดับ 2 ของโลก สาเหตุส่วนใหญ่เกิดจากความประมาท ขาดวินัยจราจร เมาแล้วขับเป็นส่วนใหญ่
ดังนั้นคณะกรรมาธิการฯ เห็นว่าปัญหานี้ควรเร่งหามาตรการแก้ไขอย่างเร่งด่วน จึงเกิดเป็นโครงการถนนคนดีขึ้นมาโดยได้รับความร่วมมือจากหน่วยงานทั้งภาครัฐและเอกชนจำนวน 18 หน่วยงาน ร่วมกันหาทางออกและแก้ไขให้ตรงประเด็น
“ภายใต้ชื่อโครงการถนนคนดี หมายถึง โครงการที่มีเป้าหมายการดำเนินการในเชิงรุกทางกลยุทธ์แนวประชารัฐ เพื่อป้องกันความเสี่ยงและการสูญเสียจากอุบัติเหตุด้านการจราจร ด้วยการส่งเสริมให้คนดี ผู้ใช้รถใช้ถนน ร่วมกิจกรรมรณรงค์ในการบังคับใช้กฎหมายและการรักษาวินัยจราจร”
พล.ต.อ.ไตรรัตน์ กล่าวอีกว่า คณะกรรมาธิการมีแนวทางดำเนินงานอย่างต่อเนื่องในทางแก้ไขปัญหา ลดอัตราการเกิดอุบัติเหตุอย่างยั่งยืน เพื่อเป็นการเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเสด็จเถลิงถวัลย์ราชสมบัติครบ 70 ปี 9 มิถุนายน 2559 และเฉลิมพระเกียรติสมเด็จพระนางเจ้าฯพระบรมราชินีนาถ เนื่องในโอกาสมหามงคลเฉลิมพระชนมพรรษา 7 รอบ 12 สิงหาคม 2559